
MBI MIRATIMIN E DISA NDRYSHIMEVE NË “RREGULLOREN PËR CILËSINË E FURNIZIMIT DHE PERFORMANCËN E SIGURISË SË RRJETIT NË SISTEMIN E TRANSMETIMIT TË ENERGJISË ELEKTRIKE”, MIRATUAR ME VENDIMIN E BORDIT TË ERE-s NR. 207, DATË 18.12.2017 DHE NË TREGUESIT E KRITEREVE STANDARDE TË CILËSISË SË SHËRBIMIT NË SISTEMIN E TRANSMETIMIT TË ENERGJISË ELEKTRIKE

Në zbatim të neneve 7, pika 1, 10 pika 2, 16, 19, germa “h” dhe “j”, 20, germa “a” dhe 27, pika 3, të ligjit nr. 43/2015, “Për sektorin e energjisë elektrike”, të ndryshuar, si dhe të neneve 15 dhe 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 12.3.2026, pasi shqyrtoi relacionin me nr. 82/1 prot., datë 10.3.2026, të përgatitur nga Drejtoria e Monitorimit të Tregut dhe Zhvillimit të Burimeve të Rinovueshme, Drejtoria e Çështjeve Konsumatore dhe Zgjidhjes Alternative të Ankesave dhe Drejtoria e Monitorimit të Standardeve të Cilësisë, Sigurisë së Sistemit dhe Detyrimeve të Shërbimit Publik, “Mbi miratimin e disa ndryshimeve në ‘Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike’”, miratuar me vendimin e Bordit të ERE-s nr. 207, datë 18.2.2017 dhe në treguesit e kritereve standarde të cilësisë së shërbimit në sistemin e transmetimit të energjisë elektrike”, 
konstatoi se:
- Bordi i ERE-s, me vendimin nr. 300, datë 17.11.2025, vendosi “Mbi fillimin e procedurës për disa ndryshime në ‘Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike’”, miratuar me vendimin e Bordit të ERE-s nr. 207, datë 18.12.2017 dhe në treguesit e kritereve standarde të cilësisë së shërbimit në sistemin e transmetimit të energjisë elektrike”.
- ERE, me shkresën nr. 2865/1 prot., datë 21.11.2025, njoftoi palët e interesuara Operatorin e Sistemit të Transmetimit (OST) sh.a., Shoqatën Shqiptare të Furnizuesve të Energjisë Elektrike (AAES), Ministrinë e Infrastrukturës dhe Energjisë (MIE), Ministrinë e Ekonomisë dhe Inovacionit (MEI), Shoqatën e Mbrojtjes së Konsumatorit (MK), Agjencinë e Mbrojtjes së Konsumatorit (AMK), Dhomën e Tregtisë dhe Industrisë (DHTI), Autoritetin e Konkurrencës (AK), Avokatin e Popullit (AP), Shoqatën Konsumatori në Fokus (KF), mbi vendimin nr. 300/2025 për të shprehur opinionet/komentet për ndryshimet në “Rregulloren për cilësinë e furnizimit dhe performancën e sigurisë së rrjetit të transmetimit të energjisë elektrike”. 
- Gjithashtu, me shkresën nr. 82 prot., datë 9.1.2026, ERE njoftoi Shoqatën e Investitorëve të Huaj në Shqipëri (FIAA) dhe Shoqatën Shqiptare të Energjisë së Rinovueshme (AREA) mbi marrjen e vendimit nr. 300, datë 17.11.2025, nga Bordi i ERE-s.
- Pas përfundimit të afatit 20-ditor të marrjes së mendimeve nga palët e interesuara, rezultoi se janë paraqitur në ERE mendime nga Shoqata Shqiptare e Furnizuesve të Energjisë Elektrike me nr. 3087 prot., datë 17.12.2025 dhe 196/4 prot., datë 21.1.2026, Ministria e Ekonomisë dhe Inovacionit, si dhe Ministria e Infrastrukturës dhe Energjisë. Në vijim, u konstatua se komentet e AAES janë përcjellë gabimisht, në lidhje me rregulloren e sipërcituar, për të cilën edhe vetë Shoqata AAES ka bërë me dije në ERE.
- Ministria e Ekonomisë dhe Inovacionit, me shkresën nr. 2865/2 prot., datë 12.12.2025, si dhe Ministria e Infrastrukturës dhe Energjisë, me shkresën nr. 2865/4 prot., datë 24.12.2025, janë shprehur parimisht dakord brenda fushës së përgjegjësisë së tyre, lidhur me vendimin nr. 307/2025, “Mbi fillimin e procedurës për disa ndryshime në ‘Rregulloren për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike’, miratuar me vendimin e Bordit të ERE-s nr. 207, datë 18.12.2017 dhe në treguesit e kritereve standarde të cilësisë së shërbimit në sistemin e transmetimit të energjisë elektrike”.
- ERE, më datë 27.1.2026, organizoi seancën dëgjimore, në të cilën morën pjesë përfaqësues të OST sh.a., AAES, të shoqërisë SPV Blue 1 sh.p.k., të Avokatit të Popullit, si dhe përfaqësues të ERE-s, me qëllim diskutimin mbi komentet e palëve të interesit në lidhje me ndryshimet për të cilat ka filluar procedura me vendimin nr. 307/2025. 
- Të gjithë pjesëmarrësit në këtë seancë u shprehën dakord me çdo pikë të ndryshimeve të propozuara dhe i sugjeruan ERE-s vijimin e procedurës për miratimin e këtyre ndryshimeve në rregullore, me qëllim përmirësimin e cilësisë së furnizimit në sistemin e transmetimit të energjisë elektrike.
- Treguesit e performancës AIT (Koha mesatare e ndërprerjes), ENS (Energjia e pafurnizuar) dhe SAIDI (Indeksi i kohëzgjatjes mesatare të ndërprerjeve), për të cilët ka filluar procedura me vendimin e Bordit të ERE-s nr. 300, datë 17.11.2025, për efekt praktik janë rrumbullakosur si vijon: nga 25.96 minuta në 26 minuta për AIT, nga 365.997 mwh në 366 mwh për ENS dhe nga 39.48 minuta në 39.5 minuta për SAIDI.
- Neni 12, i “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, parashikon se: “Kjo rregullore është objekt rishikimi ose ndryshimi me vendim të Bordit të ERE-s”. 
Për gjithë sa më sipër, Bordi i ERE-s

VENDOSI:

1. Miratimin e disa ndryshimeve në aneksin e “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, miratuar me vendimin nr. 244, datë 02.12.2021, sipas tabelës së standardeve të cilësisë:
- AIT (Koha mesatare e ndërprerjes) ishte 35 min. – bëhet 26 min.;
- ENS (Energji e pafurnizuar) ishte 467 mwh - bëhet 366 mwh,; 
- SAIDI (Indeksi i Kohëzgjatjes Mesatare të Ndërprerjeve) ishte 100 min. – bëhet 39.5 min.;
- VQ (Cilësia e Tensionit) ishte brenda diapazonit: -10%, +11.8 – bëhet brenda diapazonit (110 kV- 300 kV): 0.90 pu - 1.118 pu; dhe brenda diapazonit (300 kV – 400 kV): 0,90 pu – 1,05 pu.
- Neni 6, i “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, shfuqizohet;
- Paragrafi i fundit, i pikës 7.1, të nenit 7, të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, ndryshon dhe bëhet: “Nivelet e pritshme të performancës, siç miratuar nga ERE, do të vihen në zbatim menjëherë dhe do të mbeten në fuqi, deri në rivlerësimin e këtyre standardeve nga ERE në funksion të performancës së realizuar.”;
- Pika 7.2, e nenit 7, të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, shfuqizohet;
- Pika 7.3, nenit 7 të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, ndryshon dhe bëhet: “OST sh.a. do të propozojë për shqyrtim dhe miratim në ERE nivelin e lejuar të rishikuar të kritereve standardeve të cilësisë së shërbimit në funksion të performancës së realizuar. ERE në çdo kohë, me iniciativën e saj mund të nis procesin e shqyrtimit dhe miratimit të standardeve të cilësisë së shërbimit në funksion të performancës së matur, raportuar dhe ushtruar”. 
- Pika 7.4, nenit 7, të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, ndryshon dhe bëhet: “Jo më vonë se njëherë në 3 vjet, ERE do të rishqyrtojë performancën e arritur gjatë kësaj periudhe, do të rivlerësojë nivelet e pritshme të performancës dhe do të miratojë nivelin e lejuar të kritereve standarde të cilësisë së furnizimit dhe performancës së sigurisë së rrjetit në sistemin e transmetimit.”;
- Pika 9.1, e nenit 9 të “Rregullores për cilësinë e furnizimit dhe performancën e sigurisë së rrjetit në sistemin e transmetimit të energjisë elektrike”, miratuar me vendimin e Bordit të ERE-s nr. 207, datë 18.12.2017, ndryshon dhe bëhet: “Kompensimi i klientëve fundor të lidhur në rrjetin e transmetimit, në rast të mosrespektimit të kritereve standarde të cilësisë së furnizimit dhe performancës së sigurisë së rrjetit në sistemin e transmetimit të energjisë elektrike sipas përcaktimeve të kësaj rregulloreje, do të bëhet bazuar në përcaktimet e Kodit të Rrjetit të Transmetimit dhe Marrëveshjes së Shërbimit të Transmetimit.”.
2. Drejtoria Çështjeve Konsumatore dhe Zgjidhjes Alternative të Ankesave të njoftojë shoqërinë OST sh.a. dhe palët e interesit për vendimin e Bordit të ERE-s.
Ky vendim hyn në fuqi pas botimit në Fletoren Zyrtare. 
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

